**Рэсурсны цэнтр**

**па фарміраванні маральнай**

**самасвядомасці асобы вучняў**

**сродкамі інтэрактыўных**

**метадаў выхавання**

**Фальклор –**

**цудоўны сродак**

**паспяховага выхавання**

ББК 74.200.5

С 6

Складальнік: Т.К.Мулярчык, настаўнік пачатковых класаў

ДУА “Цырынскі вучэбна-педагагічны комплекс дзіцяы сад-

сярэдняя школа”

**Ф6 Фальклор – цудоўны сродак паспяховага выхавання:** з вопыту работы/склад. Т.К.Мулярчык – Цырын: ДУА “Цырынскі вучэбна-педагагічны комплекс дзіцячы сад- сярэдняя школа”, 2019. – 41с.

Прадстаўлены вопыт работы з вучнямі па пытаннях маральнага выхавання дзяцей. Зборнік змяшчае практычны матэрыял па правядзенні фальклорных святаў і абрадаў.

Адрасуецца настаўнікам пачатковых класаў, класным кіраўнікам.

ББК 74. 200. 5

©Т.К.Мулярчык, складанне, 2019

© ДУА“Цырынскі вучэбна-

педагагічны комплекс дзіцячы сад-

сярэдняя школа” , 2019

**Сцэнарый свята “Багач”**

Мулярчык Таццяна Канстанцінаўна,

настаўнік пачатковых класаў

**Мэта:** пазнаёміць [вучняў са звычаямі](http://urok.shkola.of.by/caveta-sennenskaj-shkoli-internata-dlya-dzyacej-sirot-i-dzyace.html), гульнямі, песнямі, карагодамі;

садзейнічаць выхаванню любві і павагі да традыцый беларусаў,

нацыянальнай спадчыны і культуры.

**Абсталяванне**: вышытыя ручнікі для ўпрыгожвання залы, плакаты з прыказкамі (Увосень за стол просім.Верасень — месяц халодны, але сыты.

У кастрычніку і хата з дрывамі, і мужык з лапцямі. У лістападзе кладзі капусту ў кадзі).

**Ход мерапрыемства**

*На лаве, пакрытай дываном, сядзяць дзеці.*

**Настаўнік**

- Добры дзень усім, хто сабраўся ў гэтай утульнай зале.

-Скажыце, што я трымаю ў руках? Правільна, у мяне ў руках пірог. Пірог гэты не просты, ён атрымаўся, дзякуючы нашай агульнай працы. Ён сімвал таго, як дружна хлебаробы працавалі дзеля таго, каб мы ўсе змаглі адзначыць гэта цудоўнае свята ўраджаю ў нашай школе.

Інакш кажучы, мы запрасілі вас на свята “Багач”. Гэта вялікае свята ў жыцці беларускай вёскі.

Калісьці, калі жніво падыходзіла да канца, пакідалі нязжатую жменю жыта — дзедаву, ці божую, “бараду”, потым кусцік зажыналі, перавязвалі стужкай, гаварылі замову і ўрачыста, з песнямі і жартамі неслі дадому. Гэта і быў Багач. Яго заносілі ў двор тым, каму жадалі багацця і шчасця. Да Багача звярталіся са словамі: “Багач! Багач! Не забывай нашай нівы!”.

Менавіта ў гэты дзень, да ўзыходу сонца, гаспадар засяваў ніву жытам. Да азімай сяўбы прыступалі ўрачыста. У хаце ўсё мылася, чысцілася, варылі і пяклі шмат смачнага.

Адпраўляючыся на засеўкі, селянін апранаў белую кашулю, а вечарам спраўлялася ўрачыстая вячэра. Чысціня ў хаце, святочнае адзенне сейбіта, дастатак на стале лічыліся абрадавымі элементамі, што спрыяла поспеху ў працы, урадлівасці засеянай нівы.

Але самае галоўнае ў абрадзе святкавання Багача – гэта лубка-кошык, напоўнены жытам, з устаноўленай свечкай. Лубка прыладкоўвалася на самым пачэсным месцы – покуці і называлася багач. Багач, згодна павер’я, забяспечваў ніву жытам. На свята лубку з зернем і запаленай свечкай па чарзе таксама пераносілі ад гаспадара да гаспадара, тым самым жадаючы кожнаму багацця. Лічылася, што Багач прыносіць у хату дастатак і шчасце.

**Вучні**

**1.** Усіх, хто ў полі не ляніўся,

Хвалу аддаў вялікім дням,

Усіх, хто добра нарабіўся,

Мы запрашаем у госці к нам.

**2.**Хай песні гучаць і чуецца смех,

Вяселля і радасці хопіць на ўсіх.

**3.** Сягоння на нашым цудоўным свяце,

Цудоўным свяце сумленных і чэсных працаўнікоў.

Гасцінна прымаем усіх, хто прыйшоў,

Хто з добрым намерам быць з намі гатоў.

**4.**На нашым гэтым свяце

Ёсць з усіх класаў брацця.

З усёй пачатковай школы вучні сышліся,

Каб вынікі падвесці, мацней сяброўства завесці.

**5.** Мы не заўважылі і самі,

Як восень па зямлі пайшла.

З галін пажоўклымі лістамі

Сцяжынкі ў садзе замяла.

**6.** Прынесла нам усім нарэшце

Багацці роднай стараны,

Паклала гарбузы на стрэхі,

Каб даспявалі там яны.

**7.**Пуста ў лузе. Толькі стогі

Парыжэлыя стаяць,

Ды шпакі каля дарогі

Цэлы дзень адно крычаць.

**8.**Грэчка зжата. Гола ў полі.

Жыта звезена даўно.

Толькі плаваюць на волі

Кучы хмар, як валакно.

**9.**Дожджык сее без прастанку,

Вецер свішча так, як звер…

Колькі лужын каля ганку,

А гразі, гразі цяпер!

**Настаўнік**

-А калі гэта бывае, сябры?

Як вядома, Восень на Беларусі – самая доўгачаканая, самая багатая пара. Гэта час завяршэння ўборкі ўраджаю, збору дароў прыроды: садавіны, гародніны, грыбоў, арэхаў. Пара ўборкі нашага беларускага другога хлеба – бульбы.

Дазвольце запрасіць на наша свята прыгажуню. А якую здагадаецеся самі, калі адгадаеце загадку.

Ідзе маладзіца

У жоўтай спадніцы.

Дзе яна ступае,

Там лісток ападае. *(Восень.)*

*Гучыць лірычная мелодыя, з’яўляецца Восень, у руках кошык з дарамі прыроды.*

**Настаўнік** -Добры дзень, Восень! У госці просім!

**Восень**Прывітанне, дзеці! Вітаю ўсіх дарослых! Пра каго гэта вы так прыгожа гаворыце?

**Настаўнік**-Пра цябе, Восень! Мы пра цябе і спяваць можам.

*Дзеці водзяць карагод “Прывітанне, восень”*

Восень, восень, прывітанне!

Рады мы тваім дарам.

У цябе мы запытаем, што прынесла, восень, нам?

**Восень**Я прынесла вам мукі.

**Дзеці** Значыць будуць пірагі!

**Восень.** Я прынесла грэчкі.

**Дзеці**Будуць перапечкі!

**Восень.** Бурачкоў, капусты, круп...

**Дзеці** Будзе боршч і будзе суп...

**Восень.** Ці вы рады грушам?

**Дзеці** На зіму насушым!

**Восень.** Ну, а яблыкі, што мёд.

**Дзеці**На варэнне, на кампот!

**Восень**Я прынесла мёду!

Поўную калоду.

**Дзеці** Ты і яблык, ты і мёду, ты і хлеба нам дала.

Ну, а добрае надвор’е ты для нас не прыпасла?

**Восень** Я пашлю вам дожджык з неба!

**Дзеці**Не, не хочам, нам не трэба!

Дожджык, не перашкаджай, мы збіраем ураджай.

Будзе ў нас багаты год, а цяпер – у карагод!

*Гучыць вальс. Заходзіць гаспадыня.*

**Гаспадыня**

Ой, якая багатая восень!

Усё ў яе удалося!

Жыта ў трубу павілося.

А авёс, як тын парос!

Ячмень палёг на пляцень!

А пшаніца, як брусніца,

А грэчачка, як кветачка!

**Настаўнік**

Калі ўсё з палёў сабрана, людзі радуюцца ўраджаю. Давайце і мы з вамі паспрабуем сабраць ураджай.

*Гульня “Збіраем ураджай”*

***Сцэнка “Гаспадар і гаспадыня”***

*У гаспадара ў руках сетка з буракамі*

**Гаспадар**

-Ой, куды ж гэта я трапіў? Га? Чаго гэта вы тут? Ой, ёй – ёй! Колькі народу! Свята нейкае?! А я вось тут ішоў… Ну, дык гэта, ішоў я.. А куды ж я ішоў? Да жонкі? Да жонкі я не ішоў! На работу? Таксама не ішоў. Да цёшчы? Не-а! Да цёшчы я таксама не мог ісці. *(Чэша патыліцу, ўбачыў у руцэ буракі.)*

- А – мае родненькія! Успомніў! На свята ўраджаю я ішоў!

*Выходзіць гаспадыня, цягне гаспадара за рукаво. Гаспадар азіраецца, гаспадыня злуецца.*

**Гаспадыня**

-Ну чаго ты, стары дурань, утаропіўся туды? Ці ж ты людзей не бачыў? Пайшлі хутчэй, а то зараз свята скончыцца. Унь, бачыш, колькі людзей сядзіць? Чаго сядзяць? Зараз разбяруць усё. Што мы тады рабіць будзем?

**Гаспадар**

-А што ж зробіш? Нічога і не зробіш.

**Гаспадыня**

-Во! Ці бачылі вы, людцы, гэтую варону? Нічога яму не патрэбна: ні бульбы, ні капусты. Усяго ў яго хапае. Вось жа дурань! Пайшлі лепш хутчэй. Вунь там, мабыць прадаецца нешта. Грошы рыхтуй.

**Гаспадар**

-Зараз знайду. *(Шукае і не можа знайсці.)*

**Гаспадыня**

- Што? Няма? Згубіў? Ой людцы! Абакралі! Каравул! *(Выходзіць Прыстаў, дзед шукае грошы.)*

**Прыстаў**

-У чым справа? Што за гвалт?

**Гаспадыня**

-Ой, бяда, панічок, абакралі, усе грошы з кашальком у гэтага дурня забралі.

**Прыстаў**

-Ціха, ціха, разбяромся! Дык дзе былі грошы?

**Гаспадыня**

-У яго.

**Гаспадар**

-Знайшоў! Знайшоў!

**Гаспадыня**

-Ах, божачкі, давай сюды.

**Прыстаў**

-Ну, вось і ўладзілі. Ідзіце, ідзіце, бо да нас зноў артысты з песнямі ідуць.

*Дзеці спяваюць вясёлую песню “Саўка ды Грышка”.*

1.Саўка ды Грышка ладзілі дуду   
Павесяліцца, каб прагнаць нуду.   
Ду-ду-ду-ду, ду-ду-ду-ду,    
Каб прагнаць нуду. (2р)    
2.Як разышліся музыкі, гу-га!   
Згінула гора, згінула туга.   
Гу-га-га-га, гу-га-га-га,   
Згінула туга. (2р)   
3.Дзядок старэнькі, ёмкі ўзяўшы кнут,   
Кіем на дзверы паказаў ім тут.   
Ту-ту-ту-ту, ту-ту-ту-ту,   
Паказаў ім тут. (2р)   
4.Вы сабе дуйце сваё го-ца-ца,   
Толькі не страшце малага хлапца.   
Го-ца-ца-ца, го-ца-ца-ца   
Малага хлапца. (2р)   
*Насустрач выходзяць гаспадары з хлебам-соллю.*

**Госці**

Прынеслі вам плён

З чатырох старон.

Прынеслі вам збор

З-пад зялёных гор,

I з гары, з-пад гары на гаспадарскія двары,

З падвароў да каморы на ўсялякія зборы...

Гаспадынька, нутка! Завіхайся хутка!

Даставай мёд і квас з кілбасою.

**Гаспадар**

Праходзьце, сядайце, калі ласка!

Чым хата багата, тым і рада.

А самая багацейшая тая, у якой гучаць песні і жарты.

Паслухайце, калі ласка, я вам жарт распавяду.

–*Зайшоў селянін да пана, а той якраз паеў і парожнюю міску перавярнуў.*

*Селянін і пытае:*

* *Пане, а чаму вы як паелі, то перавярнулі міску?*
* *Гэта значыць, што я наеўся.*
* *Вось яно што! А я ўсё думаю, чаго гэта мая свіння як толькі паесць, дык і пераверне карыта.*

**Настаўнік**

Каб гаспадары і госці паразмялі свае косці, трэба танец паскакаць ды ў ладкі папляскаць.

*Выконваецца танец “Беларуская танцавальная”*

**Гаспадыня**

Давайце яшчэ і песню добрую заспяваем.

А можа вы стаміліся і спяваць не захочаце?

**Госці**

**-**Хто гэта не захоча? Мы? Гэй музыкі! Зайграйце весялей!

*Выконваецца песня “Зайграй жа мне дударочку”*

1**.**Зайграй жа мне, дудурочку,

А я патанцую,

А за гэта цябе, мілы,

Мёдам пачастую.

Прыпеў:

Тум, тум, тум-та, тум-та,

Мёдам пачастую. – 2 разы

2.Зайграй жа мне, дудурочку,

Як сам разумееш.

Зайграй, сівы галубочку,

Тое, што ўмееш.

Прыпеў:

Тум, тум, тум-та, тум-та,

Тое, што ўмееш. – 2 разы

3.Як танцуюць без дуды,

Ножкі ходзяць не туды,

А як дуду пачуюць,

Самі ножкі танцуюць.

Прыпеў:

Тум, тум, тум-та, тум-та,

Самі ножкі танцуюць. – 2 разы

**Гаспадар**

Слухайце, жарт раскажу.

*Хлапчук вёў на вяроўцы цяля, якое кідалася ваўсе бакі. А тут якраз паніч праязджаў.*

*— Ты чаму перада мною шапкі не здымаеш, хам?!* — *закрычаў ён на хлапца.*

— *Калі ж мае рукі заняты, пане! Злезьце з воза, патрымайце цяля, а я шапку зніму.*

**Гаспадыня-**Нешта госцейкі засумавалі, можа б песню заспявалі, ці што?

**Вучаніца-**Хопіць ужо спяваць ды скакаць, пара і дадому збірацца.

**Вучаніца -**I сапраўды, пара, позна ўжо.

**Гаспадар -** Але, госцейкі, трэба ўжо несці багача да іншых двароў!

**Гаспадыня -** Не, даражэнькія, так справа не пойдзе… Трэба багача правесці весела, як і сустрэлі. А ну заспяваем, даражэнькія!

*Дзеці спяваюць песню “Мікіта”*

А Мікіта жыта паша,

А я рада поле наша!

Прыпеў: Мікіта, Мікіта,

Так і гэтак Мікіта.

А Мікіта жыта косіць,

А я рада – есць не просіць.

Прыпеў.

А Мікіта жыта меле,

А я рада, што так веле.

Прыпеў.

А Мікіта муку сее,

А я рада, што умее.

Прыпеў.

А Мікіта ў печы паліць

А я рада, што кухарыць.

Прыпеў.

А Мікіта хлеб саджае,

А я рада, што гуляю.

Прыпеў.

**Вучаніца-**Дзякуй гаспадарам за хлеб-соль.

**Гаспадар -**Дзякуй вам, мае дарагія, што нашу хату не абмінулі.

Давайце ж на развітанне яшчэ крышку заспяваем.

*Усе спяваюць песню “Чаму ж мне не пець”*

Чаму ж мне не пець,

Чаму ж не гудзець.

Калі ў маёй хатачцы

Парадак ідзець.

**Усе развітваюцца:**

* Бывайце здаровы, жывіце багата;
* Здаровы бывайце і нас не забывайце!

**Гаспадыня**

Жадаем поспехаў, здароўя, удачы.

Каб беды-нягоды згарэлі датла,

Каб жыць не тужыць нам сто год давялося,

Каб збылося ўсё, што яшчэ не збылося.

**Восень**

Ад роднае зямлі, ад гоману бароў

Ад казак вечароў, ад песень дудароў

Збіраўся працы скарб.

**Гаспадар**

Дык беражыце вы яго,

І пранясіце праз усё жыццё

І сваім дзецям потым перадайце,

І рамяства свайго не забывайце…

**Вучаніца**

Дзякуй хлебаробам, што начэй не даспалі,

З ранку ў поле выязджалі,

Шчодра зямлю засявалі.

Шчасця вам і долі, і хлеба ў волю!

Багатага ўраджаю вам у новым годзе!

**Сцэнарыйсвята**

**“Ідзе Масленка з блінамі”**

Мулярчык Таццяна Канстанцінаўна,

настаўнік пачатковых класаў

**Мэта:**  пазнаёміць вучняў з абрадамі і традыцыямі святкавання Масленіцы,

садзейнічаць развіццю творчых здольнасцей вучняў, выхаванню

любові да Бацькаўшчыны, павагі да беларускай народнай

культуры.

**Абсталяванне:** сталы, засланыя абрусамі. На сталах – абрадавыя стравы “Масленіцы”: бліны, сыр, масла, тварог, варэнікі. На дошцы эмблема з усміхаючымся блінам і надпісам “Ідзе Масленка з блінамі”.

**Ход мерапрыемства**

*Гучыць матыў беларускай народнай песні “А я бачу, бачу”. На сярэдзіну класа, прытанцоўваючы, выходзяць вядучыя.*

**Алесь** Добры дзень, сябры!

**Васілінка** Падыходзьце бліжэй да нас, запрашаем у госці вас!  
**Алесь** Гэй, народ! Збірайся!

К нам вясна ідзе,

Сонейка нясе!

**Васілінка** Спяшайцеся, людзі добрыя!

Спяшайцеся, людзі званыя!

Міласці просім

Завітаць да нас у госці!

**Вучань** З намі разам пойдзем

І вяселле знойдзем,

Будзем песні спяваць

Весяліцца, гуляць

Ды масленіцу святкаваць!

**Васілінка**Вітаем усіх, хто часіну знайшоў,

На наша свята пагуляць прыйшоў!

  Вас, паважаныя, мы чакалі,  
 Свята без вас не пачыналі.  
**Алесь** На нашым свяце  
 Не будзе часу сумаваці,  
 На свяце гэтым трэба  
 Спяваць, смяяцца, танцаваць.

**Настаўнік** Сёння мы з вамі паспрабуем правесці зіму і сустрэць вясну.

**Алесь** Паглядзі, Васілінка, на вуліцы сапраўдная вясна, месяц сакавік не за гарамі.

**Васілінка**У народзе нездарма заўважылі: “Сакавік дрэвам сок пускае”.

**Алесь**А яшчэ па надвор’і ў сакавіку маглі прадказваць: “Сакавік зялёны - ураджай благі”.

**Васілінка**“Сакавік дажджом імжыцца – хлеба будзе ў рукавіцу”.

**Настаўнік**Ідзе вясна, а разам з ёю ідзе і свята, якое ў народзе называюць Масленкай.

**Вучаніца** А ў нас сёння Масленіца!

Прыляцела ластавіца!

Села-пала на калу,

Кідала масла па каму.

**Вучань**  А мы Масленку чакалі –

Усю нядзельку выглядалі.

А мы думалі Масленка сем нядзелек,

Ажно Масленка сем дзянёчкаў!

**Васілінка**Вось і дачакаліся мы з вамі вясёлай Масленкі, з блінамі, маслам, варэнікамі.

**Алесь**Васілінка, а ці ведаеш ты, як святкавалі Масленіцу нашы продкі?

**Васілінка**Вось менавіта аб гэтым мы і хочам сёння даведацца.

**Настаўнік**

На Беларусі святкавалася Масленіца шырока і разнастайна. Гэта было вялікае народнае свята. Яно доўжылася цэлы тыдзень. Кожны дзень меў сваё прызначэнне.Выдумак і штукарства на Масленіцу хапала... Наладжвалі гульні. Ездзілі на конях, каталіся на санках. Дзяўчаты насілі хусткі з доўгімі махрамі, каб вырас доўгі лён.

Увесь Маслены тыдзень, ад панядзелка да нядзелі праводзіўся шумна. Нават па вечарах не працавалі. Хадзілі адзін да аднаго ў госці, а моладзь паўтарала каляднае гулянне.

Дзяўчаты хлопцам вешалі калодкі за тое, што яны не паспелі да Масленіцы ажаніцца, і тыя адкупляліся салодкім. А яшчэ насілі або вазілі кола, якое сімвалізавала зіму. Яго потым спальвалі, як бы развітваючыся з зімой, з усім злым і нячыстым.

Кожны дзень меў свае прызначэнне.

Першы день Масленкі называлі “Сустрэчай” ці “Стрэчанне”. У гэты дзень Масленку сустракалі і велічалі. Давайце і мы з вамі павітаем нашу Масленіцу. А павітаем мы яе вясёлымі прыказкамі і прымаўкамі. Ці згодны вы?

Так, я буду называць першую частку прыказкі, а вы – другую. ( За правільны адказ уручаецца аладка.)

1. Масленіца-палізуха: сыр і масла палізала.
2. Масленка з блінамі, а пост з грыбамі.
3. Масленка-палізуха працягніся хоць да Духа.
4. Масленка-белая вутка казала вясна будзе, ды не хутка.
5. А мы Масленку чакалі ўсе аладкі выпякалі.

Вось і павіталі мы нашу Масленіцу.

Другі дзень Масленіцы называўся **“Зайгрышы” ці “Загвіны”.** У гэты дзень каталіся з гор, каб доўгі лён рос. Вось і мы зараз вызначым, у якіх гаспадароў лепшы лён вырасце ў гэтым годзе. Кожная каманда павінна будзе заплесці касу з ільну. Тая каманда, якая хутчэй і прыгажэй запляце касу, і будзе пераможцай.

*(Гучыць народная мелодыя, ідзе гульня.)*

**Настаўнік**

Давайце ж паглядзім, якая каманда ў нас перамагла, хто прыгажэйшую касу заплёў. А пераможцаў вызначым па апладысментах. Апладысменты гэтай касе *(гледачы апладыруюць).* Цяпер гэтай *(гледачыапладыруюць).*

**Настаўнік**

Пераможцам стала вось гэта каманда. Яны заплялі лепшую касу. Значыць, у гэтым годзе ў вас вырасце доўгі, прыгожы лён, і ўвогуле вы дачакаецеся добрага ўраджаю. *(Звяртаецца да другой каманды.)* А вы не бядуйце, мае даражэнькія, а частуйцеся масленічнымі блінамі.

*( Гучыцьмузыка, удзельнікаў частуюць блінамі.)*

**Настаўнік**

Бліны – галоўны пачастунак на Масленіцу, Таму што яны вельмі падобны да сонца, якому людзі вельмі рады пасля доўгай зімы.

У сераду на Масленіцу цешчы пяклі бліны і чакалі да сябе ў госці зяцёў, каб пачаставаць іх сваімі смачнымі блінамі. *(Выносяць горку бліноў.)*

Той, хто адкажа, колькі бліноў у гэтай горцы, будзе лічыцца самай лепшай цешчай, ці самым лепшым зяцем. ( *Бліноў 7, так як 7 дзён уМасленіцы.*).

(*Гучыць музыка, пераможцу ўручаюць бліны. )*

**Настаўнік** Вось і надышоў чацвёрты дзень Масленіцы. Гэты дзень называўся **“Дзень святога Уласа”.** Лічылася, што ў гэты дзень павінен першы раз праспяваць жаваранак. А яшчэ ў гэты дзень ушаноўвалі маладых, якія пажаніліся ў гэтым годзе, а яшчэ абавязкова хадзілі ў лазню.

А зараз зноў гульня. Запрашаем пагуляць жадаючых хлопцаў. Кожны з вас атрымае птушачак *( складзеныя з паперы і размаляваныя самалёцікі )*. Вам трэба адправіць сваіх птушачак як мага далей. Чые птушачкі даляцяць далей, той і пераможца.

*(Гучыць музыка, удзельнікі па чарзе пускаюць размаляваных птушак. Пераможцу частуюць аладкамі.)*

Пераможцы могуць сесці, а вы, хлопцы, пакуль што застаньцеся. На Масленіцу быў такі звычай “Калодкі вешаць”. Вешалі звычайна калодкі тым хлопцам, якія яшчэ не ажаніліся. А мы вам калодкі вешаем за тое, што ў нашай гульні прайгралі.

*( На ўдзельнікаў вешаюць калодкі.)*

А вам, хлопчыкі, зараз трэба адкупіцца, бо калі не адкупіцеся, то цягаць вам гэтыя калодкі да тае пары, пакуль не знойдзеце сабе нявесту. Зразумела? А адкупацца вы будзеце прыпеўкамі. Трымайце. *(Хлопчыкамраздаюцца прыпеўкі.)*

А вы, дзяўчаты, уважліва назірайце за тым, як хлопцы будуць старацца не застацца з калодкамі. Пачынаем!

*( Хлопцы спяваюць прыпеўкі.)*

1. Не хадзіце, дзеўкі, у лазню,

Не хадзіце парыцца.

Ад гарачае прыпаркі

Макіяж адваліцца.

2.Я па беражку бягу –

Бераг асыпаецца.

Я бяззубую люблю –

Яна не кусаецца.

3.А ў Толевай гармоні

Планкі пазалочаны

Не любіце, дзеўкі, Толю!

Толя развалочаны.

4.Туды-сюды вокам кіну

Няма таго, за кім гіну.

А пры боку сядзіць згрэбла,

Што нікому не патрэбна.

**Настаўнік**

Паглядзіце, дзяўчаты, як нашы хлопцы спяваць умеюць, як яны стараліся!.. Ну што, вызвалім нашых малайцоў? Не хадзіць жа ім з калодкамі ўсё жыццё.

*Пад апладысменты гледачоў хлопцам здымаюць калодкі і ўручаюць пачастунак*

**Настаўнік**

Прыйшоў **пяты дзень** Масленіцы, які называўся **“Цешчыны вячэркі”.** У гэты дзень зяці сваіх любімых цешчаў у госці запрашалі. Ну, а калі цешчу запрасілі, трэба ж яе нечым частаваці. А чым частаваць на Масленіцу, як не блінамі? Вось мы зараз паглядзім, ці ўмеюць нашы хлопцы бліны пячы.

*( Хлопцам даюць патэльні.)*

**Настаўнік**

Вы павінны будзеце паставіць патэльню на “пліту”, але спачатку мы вам вочы завяжам. А вы, паважаныя гледачы, не проста назірайце, а падказвайце хлопцам, куды ісці, улева ці ў права *(хлопцам завязваюць вочы, раскручваюць, гучыць музыка, ідзе гульня).*

Малайцы, хлопцы, але вось у чым справа, не любіць цешча бліноў, што на “пліце” пякліся, ёй падавай бліны з печы, з пылу, з жару. І вам зараз патрэбна напячы бліноў у печы. Гэта значыць паставіць патэльню пад стул, у печ.

*Удзельнікам зноў завязваюць вочы, раскручваюць, гучыць музыка, ідзе гульня.*

Вось наш пераможца. Добры зяць у цешчы будзе. Вось табе пачастунак, частуйся, калі ласка, нашымі блінамі і сядай на месца.

Так мы з вамі добра весяліліся, што дачакаліся **шостага дня** Масленіцы **“Залоўчыны пасядзелкі”**. У гэты дзень нявестка збірала да сябе ў госці ўсю радню мужа. Вось і мы будзем збіраць усю радню да сябе.

*(Выходзяць хлопец і дзяўчына, апранутыя ў беларускае адзенне.)*

**Настаўнік**

Калі ласка, збірайце да сябе ўсю радню, дзядзечак, цётачак, братоў, сватоў. Запрашайце ўсіх на вясёлую полечку.

*( Гучыць полечка, усе танцуюць.)*

**Алес*ь*** Дзякуй вам, даражэнькія, за полечку.

*( На сцэне з’яўляецца Васілінка з абручом.)*

**Васілінка**Паслухай, Алесь, а што табе нагадвае гэты абруч?

**Алесь**Ой, абруч, ён круглы, як сонейка. А на масленіцу вялікая пашана была тым рэчам і дзеянням, якія нагадваюць сонца. І бліны круглыя ды жоўтыя, і колы, якія часта запальвалі, таксама круглыя.

**Васілінка**Нават на конях ездзілі вакол вёскі, каб адзначыць кола. А мы зараз усё забылі. Але гуляць з абручамі таксама любім.

**Алесь**О, гэта вельмі масленічная гульня. Давайце і мы з вамі пагуляем. **Настаўнік**

Запрашаем 4 жадаючых дзяўчынак. Падыходзьце, калі ласка. Паглядзім, каторая з вас самая спрытная. Тая дзяўчынка, якая даўжэй пракруціць абруч, і будзе пераможцай.

*(Гучыць музыка, дзяўчаты круцяць абруч.)*

**Настаўнік**

Так добра мы з вамі гулялі, што і да апошняга **сёмага дня** Масленіцы дабраліся. У гэты дзень ездзілі на конях са званочкамі, шумам, гіканнем і песнямі, з’язджалі на санках з высокіх пагоркаў, вадзілі карагоды.

І мы запрашаем зараз усіх вас у карагод

**Васілінка**Гэй, народ!

Збірайся ў карагод!

Гэй, народ!

Вясна ля варот!

**Алесь**Дзяўчаты-маладзіцы,

Прыгажуні-чараўніцы,

Падымайцеся!

Будзем усе разам спяваці, скакаці,

Масленіцу вітаці!

*Выходзяць хлопцы і дзяўчаты ў беларускіх народных касцюмах, пачынаюць спяваць і вадзіць карагод. Да іх далучаюцца гледачы.*

***Песня-карагод “Жавароначкі, прыляціце”***

Жавароначкі, прыляціце,

Вясну красную прынясіце,

Каб сонейка засвяціла,

Каб снег белы растапіла,

Каб садзікі расквяціла.

Жавароначкі, прыляціце,

Зямлю-матухну абудзіце

І дожджыкам напаіце,

Каб травачкі нарасціла,

Каб волікаў накарміла.

**Настаўнік**

Малайцы, хлопчыкі, малайцы дзяўчынкі! Добра спявалі, добра карагод вадзілі. Але **апошні** дзень Масленіцы ў народзе называўся **“Прабачальная бяседа”.** У гэты вечар усе родныя прасілі прабачэння адзін у аднаго. Звычайна казалі: “Прабач, калі саграшыў перад табой справай ці языком”. А цяпер, паколькі ў нас тут сабралася ўся наша дружная школьная сямейка, прыйшла пара прасіць прабачэння адзін у аднаго.

**Алесь** Васілінка, прыйшла пара і нам прасіць прабачэння.

*Гучыць музыка, ідзе гульня: дзеючыя асобы просяць адзін у аднаго прабачэння, абдымаюцца і цалуюцца.*

**Настаўнік**

Дзякуй вам, даражэнькія, за спрыт, за весялосць вашу. У народзе кажуць: “Хто людзей весяліць, за таго ўвесь свет стаіць”. Вось і мы з вамі сёння добра павесяліліся, у гульні пагулялі. А зараз прыйшоў час смачных бліноў масленічных пакаштаваць.

**Алесь** Ну, усё даражэнькія. Бывайце,

Варэнікі, блінцы спажывайце,

Ды Масленку ўспамінайце.

**Вучаніца** Мы на свяце пабывалі,

Масленку сустракалі.

Наша Масленка гадавая,

Яна госцейка дарагая.

**Вучань** Трэба нам далей ісці.

Трэба ўсю Зямлю прайсці.

Людзям песенькі спяваць,

Людзей з Масленкай вітаць.

**Вучаніца**А вы здаровы бывайце,

Ды праз год нас...

Усе дружна чакайце!

**Усе** А колькі ласункаў на стале! Відаць, гаспадары нас чакалі, на стол збіралі.  
**Алесь і Васілінка**Ну, дык годзе забаўляцца,  
 Трэба ж і падсілкавацца.

Да стала падыходзьце!

Частуйцеся блінамі!

**Сцэнарый свята “Гуканне вясны”**

Мулярчык Таццяна Канстанцінаўна,

настаўнік пачатковых класаў

**Мэта:**  пазнаёміць вучняў з беларускім народным святам “Гуканне вясны”,

звычаямі, абрадамі, песнямі, карагодамі ў час свята; садзейнічаць

выхаванню любві да Радзімы, прыроды роднага краю,развiццю

творчай асобы вучня.

**Ход мерапрыемства**  
*Гучыць народная музыка, у залу ўваходзяць дзецi i cадзяцца.***Настаўнік.**

Хто з нас не марыў адшукаць папараць-кветку на Купалле, хто з нас не “гукаў вясну”, хто не частаваўся смачнымі аладкамі на Масленіцу, хто не гуляў у гульню з яйкамі на Вялікдзень?

Вучні Цырынскага дзіцячага сада-сярэдняй школы запрашаюць Вас на веснавое свята. Дзецi, а цi ведаеце вы, як завецца гэтае веснавое свята?

У народзе яго называюць “Гуканне вясны!”Гуканне Вясны, або Вяснянка. Вяснянкамi звалicя песнi, якiмi дзецii дарослыя сустракалi вясну. Дзецi першымi выходзiлi на ўзгорак i заклiкалi яе: Вясна-чараўнiца, Вясна-сонейка.

Да яе надыходу бабулii матулi пяклicмачныя кулiчыкi, булачкi. Яны былi падобныя на птушачак. Дзецi паднiмалi сваiх птушак да сонейка i заклiкалi вясну. Гуканне вясны на Беларусі было адным з любімых веснавых свят.

Гукаць вясну, а значыць, запрашаць вясну і цяпло, пачыналі ў пачатку сакавіка. Месцам правядзення свята звачайна было высокае адкрытае месца: горка, бераг ракі ці возера, край лесу ці проста дахі хат і лазняў.Важным момантам было паленне агню. Складалі вогнішча з мялля і ўсякай старызны і спявалі ля яго вяснянкі. Часам, як і на купальскія ігрышчы, моладзь ладзіла скокі праз агонь.

У шмат якіх мясцовасцях у абрад гукання вясны ўваходзіў звычай пячы “жаваранкаў”. Звычайна выпякалася 40 “птушак”, якія раздаваліся дзецям. Звычай падкідаць птушак, імітаваць іх рух павінен быў паскорыць прылёт “сарака выраяў”, а значыць, і прыход цёплай пары. Выпяканне птушак і найперш “жаваранкаў” тлумачыцца тым, што якраз гэтыя птушкі з'яўляліся першымі і самымі раннімі вестунамі набліжэння цяпла.Выпякалі 40 фігурак птушак, у адну з іх клалі капейку. Лічылася, што той, каму трапіць “птушка” з сакрэтам, можа разлічваць на поспех у гаспадарчай дзейнасці і шчасце ў асабістым жыцці.

Гукалі вясну і на Саракі. А святочным гэты дзень стаў не дарма. 22 сакавіка, дзень, як зараз кажуць, “вясенняга раўнадзенства”. Гэты дзень лічыўся нараджэннем новага года, пачаткам абуджэння зямлі ад зімовага сну. Акрамя таго, з гэтага дня пачыналі адлічваць яшчэ 40 дзён, адмечаных маразамі па начах, па заканчэнні якіх можна было пачынаць сеяць.

Сваёй кульмінацыі Гуканне вясны дасягала на Благавешчанне – 7 красавіка.7 красавіка - трэцяя сустрэча вясны. Благавешчанне лічылася вялікім святам, святам прылёту бусла, ластаўкі.  Шчасціла нібыта таму, хто ўбачыць першага бусла, які ляціць, а не стаіць. А ў таго, каму трапіць на вока стаячы, нібы будуць балець ногі.

У гэты дзень забаранялася гарадзіць плот, убіваць у зямлю колле, не пачыналі сеў, не выганялі першы раз кароў. Са святам звязана шмат прыкмет. “Благавешчанне без ластавак – халодная вясна”. Пра свята ходзіць шмат прымавак: “Да Благавешчання зіму не лай і сані трымай”,“На Благавешчанне дзеўка косу не пляце, птушка гнязда не ўе”. Асабліва было шмат забарон: “На Благавешчанне нельга нічога з лесу прыносіць, бо ў доме завядуцца гадзіны, чарвякі і інш.”, “У гэты дзень не садзяць на яйкі гусей – будуць калекі”. На Благавешчанне “гукалі вясну”. Дзяўчаты збіраліся ля гумнаў і лазняў, забіраліся нават на стрэхі і спявалі вяснянкі, вадзілі “танкі”.

**Вучні**

1.Усюды радасць, гамана –

Недзе блізка ўжо вясна.

Расчыняйце пірагі,

Даставайце ручнікі.

2.Сонейка вясновае

Радасна ўсміхаецца.

Ззяе ўсё абноваю:

-Прывітанне, раніца!

3.За лясамі сінімі

Гром гудзе стараецца,

Гурт дзяцей вясёлых

На свята спяшаецца.

4.Гэй, народ!  
Збірайся ў карагод!  
К нам вясна ідзе,

Сонейка нясе!  
Спяшайцеся, людзі добрыя!  
Спяшайцеся, людзі званыя!

5.Міласці просім  
Завітаць да нас у госці!  
З намі разам пойдзем  
І вяселле знойдзем.  
6.Будзем песні спяваць  
Весяліцца, гуляць,  
Ды вясну гукаць!

*(Дзеці водзяць карагод “Вясна-красна на ўвесь свет”.)*

*Ой, прыляцелі два галубочкі,*

*Вясна-красна на ўвесь свет,*

*Ой, прынасілі два жалудочкі,*

*Вясна-красна на ўвесь свет,*

*Ой, уранілі, ой, пагублялі,*

*Вясна-красна на ўвесь свет,*

*Хутка дубочкі вырасталі,*

*Вясна-красна на ўвесь свет.*

**Дзядуля**

Шумiць, гудзе – Вясна iдзе,  
Шчасце i радасць людзям нясе!  
Хутчэй спяшайцеся, хутчэй.  
Чакаем мы ўсіх гасцей.  
**Бабуля**

Прыходзьце ўсе з адкрытаю душою,  
Каб сустрэцца нам з вясною.  
Будзем карагодзіць, усміхацца  
Ды ў гульні забаўляцца!  
*(Прыбягае ўнучка Настачка да дзеда з бабаю.)***Настачка**

-Бабуля! Дзядуля! Мы прыйшлі да Вас вясну сустракаць, як Вы раней сустракалі.

**Бабуля**

-Добры дзень, даражэнькія!

Калі ласка, да нас –

Мы вас даўно чакаем,

У госці да нас запрашаем.

Каб сустрэцца тут з вясною.

*(Гучыць песня “Усміхаецца вясна”.)*

Мчыць у рэчку сакавік

Ручайкоў усмешкі,

І нясе нам красавік

Першыя пралескі.

Прыпеў:

Ой, люлі, ой, люлі,

Ручайкі паплылі.

Ой, люлі, ой, люлі,

Паплылі, паплылі.

Ясны веснавы прамень

Грэе долы, ўзгоркі,

З рэчкі п’юць жывы струмень

Родныя вясёлкі.

На паляне журавы,

У даліне гусі,

Вее вецер баравы

Ім на Беларусі.

**Настаўнік**

З надыходам вясны дзяўчаты і маладыя жанчыны пачыналі спяваць песенькі-вяснянкі, якія заклікалі птушак ў родныя мясціны. Па старажытных уяўленнях, птушкі прыносяць на сваіх крыльцах цяпло, вясну. Давайце і мы з вамі запросім птушак у родныя гнёзды.

*(Гучыць беларуская народная песня “Жавароначкі, прыляціце”.)*

Жавароначкі, прыляціце,  
Вясну красную прынясіце,  
Каб сонейка засвяціла,  
Каб снег белы растапіла,  
Каб садзікі расквяціла.  
  
Жавароначкі, прыляціце,  
Зямлю-матухну абудзіце  
І дожджыкам напаіце,  
Каб травачкі нарасціла,  
Каб волікаў накарміла.

**Жаваранак.**

Ну вось я і дома! Як прыгожа вакол! Вы мяне доўга чакалі? На сваіх крылах я прынёс вам вясну і цяпло, а яшчэ шмат цікавых загадак.

• Доўгая шыя, чырвоныя боты.  
Белы ды шэры iдзе ўздоўж балота. (Бусел.)  
• Тут лапоча, там стракоча, усе навiны ведаць хоча.  
Гэта птушка белабока – балбатлiвая….. (Сарока. )  
• Хто на дрэве, на суку, клiча голасна: «Ку-ку»? (Зазюля.)  
• Шэранькая птушка па двары гуляе.  
Крошкi збiрае, “чык-чырык – спявае”. (Верабей.)

* Хапкія ў мяне крылы,

Хвосцік востры, нібы вілы,

З гліны я гняздо ляплю,

Мошак на ляту лаўлю. (Ластаўка.)

* Рана з поўдня прылятае,

Першы ён вясну вітае.

І штодзень, нібы дзівак,

Носіць толькі чорны фрак. (Грак.)

* Дом без печы,без акон,

Толькі дзверы на балкон.

Дом на дрэве … Угары.

Весяляцца жыхары. (Шпакі.)

*Гульня “Воўк і гусі”(Выбіраюць ваўка і гуся. Усе становяцца кругам, воўк – у сярэдзіне, а гусь за кругам. Усе ходзяць і спяваюць.)*

-Дзе вы гусі былі?

Га -га-га!

На сінім моры.

Га-га-га!

Каго вы там бачылі?

Га-га-га!

Шэрага ваўчка.

Га-га-га!

Ах ты,ваўчок,ваўчок.

Га-га-га!

Бярыся за гусёнка.

Га-га-га!

Замест парасёнка.

Га-га-га!

**Бабуля**

**-**А зараз, дзеці, падыміце да сонца сваіх птушачак ды гукайце вясну.  
1.Цi хутка ж ты, жаданы час,  
Вясна-красна iдзi да нас!  
Сагрэй ты нас, цяплом абвей,  
Iдзi, вясна, iдзi хутчэй!

2.Ой, вясна, вясна,  
Ды як ты красна!  
Мы табе спяваем  
Цябе сустракаем!

3.Вясна, вясна, красная,

Прыйдзі, вясна, з радасцю,

З дажджамі моцнымі,

З хлябамі багатымі.

4. Сонейка, сонейка,  
 Выглянi ў акенца,  
 Чакаюць цябе дзеткi,  
 Дзеткi-малалеткi.  
 5. Вясна, вясна,красная,  
Прыйдзi, вясна, ясная,  
Прыйдзi да нас хутчэй,  
Сонейкам усiх абагрэй!  
*(Гучыць песня “Як вясна прыйшла”.)*

Як вясна прыйшла ў гаі,  
Разбудзіла ручаі.  
І паклікала ізноў  
Птушак з выраю дамоў.

Прыляцелі жаўрукі,  
І зязюлі, і шпакі,  
Качкі і чэпікі,  
А за імі – ластаўкі.

Ластаўкі, ластаўкі!

А за імі – ластаўкі.

**Дзеці**

1. Я вясну гукаю:

Прылятайце, птушкі,

З сонечнага краю.

Я вясну гукаю!

2. Я вясну гукаю:  
Выбягайце, кветкі,

З пушчы цёмнай, з гаю,

Я вясну гукаю!

1. Я вясну гукаю:

Выплывай, вясёлка,

К нам з-занебакраю.

Я вясну гукаю!

*(Вясна з’яўляецца ў прыгожым аддзенні. Яна кружыцца, раскідвае кветкі.)***Вясна**

**-**Хто гэта мяне гукае?  
Хто ў госці запрашае?

Прывітанне, любыя дзеці!

Чакаюць мяне ўсе на свеце.

Каб хутчэй я прыхадзіла,

Снег на ўзгорках растапіла,

Разбудзіла наваколле,

Ручайкі пусціла ў поле,

Лёд зламала на рацэ

І прынесла ў руцэ

Сонейка агеньчыкі,

Жоўтыя праменьчыкі.  
**Дзеці**

1.Прыгажосць мы сустракаем,

Усе яе даўно чакаем.

Каб па ўсёй зямлі прайшла

У промнях шчасця і цяпла.

2.Ой, вясна, вясна,  
Як жа ты красна!

Мы цябе чакаем,  
Мы цябе гукаем.  
3.Маладая вясна,

Зялёная пара.  
Цябе мы сустракаем,

Мы для цябе спяваем.  
*(Дзеці спяваюць частушкі.)*

1.Сніцца полю бярозка,  
Набліжаецца вясна.  
Клічам мы яе, гукаем,  
Ды прыпеўкі запяваем.  
2.Прапалола лён Алёна,  
Стала поле ўсё зялёным.  
Толькі гэтая бяда —  
Засталася лебяда.  
3.Каця ўстала на світанку  
І кашулю шыла Янку.  
Вось якая масцярыца —  
Атрымалася спадніца!  
4.На занятку так старанна  
Мы ляпілі з гліны гляк,  
А ў Юры нечакана  
Раптам выйшла птушка грак!  
5.Мы прыпеўкі вам спявалі,  
Тупалі нагамі.  
На акне сядзелі птушкі,  
Пелі разам з намі.

**Дзеці**

-Вясна-красна,вясна-красна,

Што ж ты нам прынясла?

**Вясна**

**-**Шаўковую траву на вясну,

Буйнае жыта на лета.

Малым дзеткам – па яечку.

Старым бабкам – па кіёчку.

Красным дзеўкам – па вяночку.

**Дзеці**

1.Чырвоныя цвяточкі нам на вяночкі.

Звеставаннейка святое,

Пашлі сонейка залатое.

Каб зямелька адышла

Ды вясна да нас прыйшла.

2.Каб распусціліся ветачкі,

Каб раскраснеліся кветачкі,

Каб лугі зазелянеліся,

Нашы нівачкі адзеліся.

-Я вам прынесла не толькі цёплыя дзянькі, каляровыя кветачкі, зялёныя палеткі, але і загадкі.

Свеціць і ззяе,

Зямлю сагравае. (Сонца.)

Ідзе даўгавяз,

У сырую зямлю ўвяз. (Дождж.)

Стукае, грукае,

А нідзе яго не відаць. (Гром.)

Ляціць, а не птушка,

Вые, а не звер. (Вецер.)

Распластала птушка крылы,

Ажно сонца засланіла. (Хмара.)

**Вясна**  
Зіме канец, вясне пачатак.  
Для нас усіх сягоння свята.  
Музыка, грай!  
У крузе вялікім   
Няхай паскачуць чаравікі!  
*(Танец “Лявоніха”.)*-Вось як добра мы з вамi павесялiлicя.

**Вясна**

Хопіць нам ужо, сябры,

Весяліцца і смяяцца,

Трэба зараз мне, сябры,

З вамі развітацца.

-Трэба мне ісці далей,

Каб усім было святлей.

Людзі ўсе мяне чакаюць,

І па ўсёй зямлі вітаюць.

Прыгажосці маю скарб,

Шмат прыгожых розных фарб.

-Хай вам, людзі, будзе даспадобы  
Веснавы і цёплы гэты дзень,  
Каб заўсёды былі вы ў згодзе  
Кожны час і кожны дзень.  
Каб заўсёды дзеці ўсміхаліся,  
І свяціла сонца над зямлёй.  
Каб жылі ў згодзе, працавалі   
Моцнаю і дужаю сям’ёй.  
Яснага блакітнага вам неба,  
Светлых зорак усім вам уначы,  
Каб на стале заўсёды была краюха хлеба  
І каб святло вы неслі ў сваёй душы.

-Хоць ісці прыйшоў мне час,

Падарунак ёсць для вас,

Я для ўсіх ласункі маю,

Іх вам зараз накідаю.

**Настаўнік**

На свята “Гуканне вясны” выпякалі з цеста птушак. Дзяўчаты спявалі песні і падкідвалі ўгару печыва. Такімі прысмакамі зараз вас пачастуе Вясна. А наша свята падышло да канца. Цёплых вам дзянёчкаў, шчасця і радасці!

*(Вясна раздае пачастункі.)*

**Абрад “Уваходзіны”**

Казлова Таццяна Уладзіміраўна,

настаўнік беларускай мовы і літаратуры

**Мэта:** садзейнічаць выхаванню любві да Радзімы, прыроды роднага краю,

развiццю творчай асобы вучня.

**Ход мерапрыемства**

*Сцэна прыбрана пад інтэр'ер сялянскай хаты. Пасярод хаты — сталы.*

**Гаспадыня**(завіхаючыся ля сталоў. Да гаспадара).

Здаецца, толькі ўчора вяселле мы з табой спраўлялі. А вось, глядзі ты, і хату збудавалі. Проста не верыцца!

**Гаспадар**(весела).

І сапраўды! (*Чуецца стук у дзверы. На парозе з'яўляюцца госці. Яны заходзяць парамі, вітаюцца, перадаюць падарункі, віншуюць.)*

1-ы **госць**. Новы дом — нібы вяселле,

Нават розніцы няма:

Не сабака ты на сене —

Ці то лета, ці зіма.

1-я **госця**. Мы дорым вам падкову, каб шчасце ніколі не пакідала вашу хату!

2-і **госць**. Хай жа будзе тут заўсёды

Так заможна, як нідзе.

Хай да хлеба будуць соты —

Каб і мёд па барадзе.

2**-я госця**. А вось шматок саломы. Калі, крый Божа, давядзецца каму-небудзь з вас упасці, няхай заўсёды будзе саломка пад рукой.

3**-я госця.** Уваходзіны спраўляем.

Хай жывуць гаспадары,

Мы цяпла ім пажадаем,

Гэта ўжо не на двары.

3-і **госць**. Дазволь, гаспадар, уручыць табе гэты кісет з махоркай. Куры ды ўспамінай нас добрым словам.

4-ы **госць**. Каб не зведаць вам ні кратаў,

І ні торбы жабрака,

Мы жадаем шчасця ў хату

І з дабром дамавіка.

4-**я госця**. А гэта табе, гаспадыня, салонка з соллю. І памятай: недасол на стале, перасол -на спіне.

5-ы **госць**. Мы са святам уваходзін

Вас прыйшлі павіншаваць.

Хай вам Бог заўсёды годзіць

Шчасце-радасць нажываць.

5**-я госця**. Вось вам, паважаныя гаспадары, яйка - не залатое, а звычайнае: няхай вашы куры добра нясуцца.

6-ы **госць**. Мы жадаем вам пражыць

Шмат гадоў і трошкі.

Ворах шчасця вам нажыць

І дабротаў ношку.

6-**я госця**. Гавораць, што дзяцей знаходзяць у капусце. Пашукайце, калі ласка, можа, і вы так­сама знойдзеце іх там. (Дорыць качан капуспгы.)

7**-ы госць.** 3вашай працы, з Божай ласкі

У цяжкую эпоху

Вы займелі дом уласны,

Ну, і дзякуй Богу.

7**-я госця**. А гэта самы галоўны наш падарунак — абраз Божай Маці. Няхай яна на працягу ўсяго жыцця зберагае вас і вашу хату ад нячыстай сілы.

**Гаспадыня.** Госцейкі дарагія! Так прыемна, што вы прыйшлі да нас.

*Гаспадары запрашаюць усіх сесці за стол і пачаставацца.*

**Гаспадар**. Будзем пачынаць наша свята.

1**-я госця**(да гасцей). А давайце пачнём застолле з песні, каб у гэтым доме заўсёды весела было. Усе. Давайце!

*Гучыць песня "Сёння ў нашай хаце свята" (словы У. Някляева, муз. В. Іванова).*

1. Сёння ў нашай хаце свята,  
Калі ласка, ў нашу хату.  
Гэй, рады прыняць —  
Гуляць дык гуляць!

П р ы п е ў:

Сёння гудзе ад ранку ў нас гулянка,

А ўчора з вячора...

3 намі гуляй, хто хоча, хоць да ночы,

Хто адгуляў — спачывай.

2. Ліха з горам ды з бядою  
Скосім разам з лебядою.  
Гэй, кінь гараваць —  
Гуляць дык гуляць!

П р ы п е ў.

3. Покуль жывы ў свеце людзі,  
Так ці гэтак — неяк будзе.  
Гэй, жыць — не ўміраць,  
Гуляць дык гуляць.

П р ы п е ў.

2**-я госця**. Цікава, а як выглядалі першыя дамы?

3**-я госця**. Гэта былі глыбокія ямы, пячоры, збудаванні з чароту, галля, нават з касцей дзікіх жывёл.

4**-я госця**. Прычым доўгі час дамы былі адкрытыя, без дахаў.

5**-я госця**. Затое цяпер як растуць дамы, заўважце, — і ўвысь, і ўшыр.

**Гаспадыня** (узрушана). А што я вам зараз раскажу! Прыходзіць учора да мяне суседка і кажа: "Купіла ў краме цукерак, паставіла ў ва­зачку, адвярнулася на некалькі хвілін — цукеркі зніклі. А ў хаце нікагусенькі".

1**-ы госць**. А гэта дамавік! Яны ў кожнай хаце ёсць. Адны ліхія, другія добрыя.

6**-я госця**. Можна нават вызначыць месца, дзе жыве дамавік.

7**-я госця**(з цікаўнасцю). А як?

6**-я госця**. Правесці рукою па ўсіх прадметах у хаце. Ен выдае сябе моцным цяплом.

7**-я госця**. А як быць з ліхім дамавіком?

**6-я госця**. Выселіць з дапамогай замовы: "Дамавік мілы, гаспадар справядлівы. Завяліся ў хаце пацукі з чыёйсьці нядобрай рукі. Памажы пацукоў звесці, каб не грызлі зерне ў мяшках, не пілі малака ў ражках, каб пра нашу сядзібу забыліся івекі вечныя тут не вадзіліся, не палохалі нашых дзетак і ўнучат-кветак".

7**-я госця**. Чуеце, які клопат пра дзяцей і ўнукаў!? А як хочацца, каб і дзеці ніколі не забывалі родную хатку! І прыязджалі тады, калі бацькі яшчэ выходзяць ім насустрач, цікавяцца жыццём.

**Гаспадыня**. А мая дачка нядаўна добры верш вучыла на памяць. Так і называецца: "Трэба дома бываць часцей". А напісаў яго Рыгор Барадулін. Ты, Ганначка, нам зараз гэты верш прачытай. Хай госцейкі паслухаюць. Думаецца, што яго вершаваныя радкі нікога з нас абыякавым не пакінуць, а закрануць самыя патаемныя струны душы.

6-**я госця**. Давай, Ганначка, не саромейся, прачытай верш. Мы вельмі цябе просім.

*Ганначка чытае верш.*

2**-я госця**. Гляджу я зараз на вас, гаспадароў. Шчаслівыя — асобны дамочак маеце. А мне давялося калісьці жыць у пакоі, дзе, акрамя нас з мужам, жыло яшчэ 8 чалавек. Свая хата была толькі марай. Хоць з лебяды — абы свая.

2**-і госць**. А давайце зараз песню заспяваем.

*Гучыць песня "Купалінка"*

*Чуецца стук у дзверы.Уваходзіць міліцыянер.*

**Міліцыянер**. Добры вечар! Чую, гоман. Дай, думаю, зайду.

**Гаспадыня**. І добра, што зайшлі. Мы вось уваходзіны спраўляем. Праходзьце, калі ласка, сядайце, частуйцеся.

**Міліцыянер**. Прабачце, часу малавата маю. Я на службе. Але раз ужо так шчыра просіце, то я падзялю вашу радасць, а заадно і каштоўныя парады дам:

* не хавайце ключы ад хаты ў даступных для чужых людзей месцах;
* зрабіце дзвярное вочка;
* не пакідайце адчыненымі форткі, дзверы;

— не бярыце на кватэру незнаёмых асобаў;

— у выпадку небяспекі пазваніце па тэлефоне "102".

**Гаспадыня**. Дзякуем за парады. Ды патанцуйце з намі хоць адзін танец.

**Міліцыянер**. Згодзен. Угаварылі.

*Гучыць музыка “Лявоніха”. Усе танцуюць.*

**Міліцыянер** (Часта дыхаючы, развітваецца). Дзякуй вам. Мне пара.

**4-я госця**. Дзяўчаты, а давайце прыпеўкі заспяваем.

Усе. А што? Давайце! (Спяваюць.)

1.Нам кадрылі надаелі,

Пойдзем полечку скакаць,

нашы хлопцы пастарэлі,

Дзе нам новых пашукаць?

2. Расце мак-пастарнак

I цыбуля-дынька.

Мой муж — гаспадар,

А я — гаспадынька.

3. Біцеся не біцеся —

Не ваша паненка.

Яшчэ замуж не пайду,

Бо я маладзенька.

4. Кажуць, што я ганарліва.

Гонарам ўсе цешацца!

Лепей з гонарам любіць,

Чым на шыю вешацца.

5. Сівы конь, сівы конь,

А белая грыва,

Любіць буду кавалераў,

Пакуль буду жыва.

6. Каму гора, каму гора,

А мне горачка няма.

Я прывыкла ў горы жыць,

Мяне гора весяліць.

7. Як на вуліцу гуляць —

Ручкі-ножкі не баляць.

Я тая работніца,

Што гуляць ахвотніца.

8. Люблю таго, паважаю,

Хто танцуе і пяе.

Ненавіджу той зануды,

Хто сядзіць і абсмяе.

**Гаспадар**. Дзякую, госцейкі, за прыпевачкі! Вось пацешылі!

**Госці.** Пара нам ужо дамоў збірацца. Шчыра дзякуем за пачастунак! Да пабачэння!

*Выходзяць, спяваючы песню "Бывайце здаровы" (верш А. Русака, муз. І. Любана)*

**Класная гадзіна**

## Вусны часопіс “Ад прадзедаў спакон вякоў…”

Мулярчык Таццяна Канстанцінаўна,

настаўнік пачатковых класаў

**Мэта:** садзейнічаць далучэнню дзяцей да духоўных скарбаў свайго народа,

фарміраванню цікавасці і павагі да роднага слова, развіццю пазнаваль-

най актыўнасці вучняў, творчыхздольнасцей, выхаванню ўвагі да слова,

прывіццю любві да роднага краю.

### Ход мерапрыемства

**Вядучы:** Усiх да нас мы запрашаем

I сардэчна ўсiх вiтаем—

I дарослых i дзяцей,

I шаноўных усiх гасцей.

Неба чыстае i глыбокае

I бярозавы цiхi гай.

Беларусь мая сiнявокая,

Беларусь мая — родны край!

У густых садах ты красуешся,

Сiлай поўная маладой.

У агнях уся ярка свецiшся,

Разлiваешся збажыной.

Славай слаўная ты былiннаю,

Залатою сваёю красой,

Майскай песняю салаўiнаю

I вясёлкамi над ракой.

**Вядучы:** Дарагiя сябры! Сення мы павядзём размову аб самым галоўным, самым каштоўным — аб нашай Бацькаўшчыне.

Рака пачынаецца з ручаiн. Дрэва мае каранi, а чалавечая годнасць i вартасць нараджаюцца з глыбокай адданасцi сваёй Радзiме, з пашаны да яе спадчыны, з ведання сваёй гiсторыi, з любовi да матчынай мовы.

Дала мне мацi гэту мову,

Каб не нямым прыйшоў у свет.

Дала мне мацi гэту мову

Як спадчыну i запавет.

З такою моваю не сорам

I да суседзяў — хоць на Марс.

З любым народам мы гаворым,

I людзi разумеюць нас.

Родная мова, лагодная мова,

Мова Купалы i мова Брыля.

Ты — беларускай культуры аснова,

Мова Радзiмы i мова мая.

Мова, якую шануюць i любяць,

Мова, якая застанецца жыць.

Хай яна самай жаданаю будзе,

Хай яна шчыраю песняй гучыць.

*(Гучыць песня)*

**Вядучы:** Любiць i шанаваць родную мову — гэта мала. Трэба ведаць i вывучаць культуру Беларусi, яе святы, традыцыi, фальклор. Фальклор — аснова ўсёй беларускай культуры. I сёння мы з вамi ўспомнiм беларускае народнае свята***« Калядкi»****.*

*(Выходзiць гаспадыня, за ёй выскоквае Каза з Гандляром.)*

**Гаспадыня** (да Казы):

Бегла белая козачка,

Бегла берагам козытка,

Рожкi казытунчыкi,

Ножкi тапатунчыкi.

*(Каза iдзе па крузе, падскоквае)*

**Гаспадыня**: Дзе рожкi дзела?

**Каза**: На соль праела.

**Гаспадыня**: Лезь, каза, на печ.

Пакажы на чапец.

*(Каза дастае чапец, прымярае яго.)*

**Гаспадыня**: Лезь, каза, на пол,

Пакажы хахол.

*(Каза хапае за чуб сябе i скача, потым iдзе па крузе.)*

**Каза**: Дзе каза ходзiць, там жыта родзiць,

Дзе каза рогам, там жыта стогам,

Дзе каза нагой, там жыта капой.

Дзе каза хвастом, там жыта кустом.

**Гаспадыня**: Вось дык каза! Прадайце ж вы мне яе.

**Гандляр**: А колькi грошай заплацiце?

**Гаспадыня**: Аддай казу так!

**Гандляр**: Дай хоць пятак!

*(Гаспадыня дае грошы, бярэ казу, але тая не хоча iсцi, упiраецца, брыкаецца. Гандляр б'е яе лазовым кiем, а каза—брык i ляжыць «мёртвая». Падбягае доктар, пырскае на яе «жывой» вадой, каза «ажывае», скача, потым iдзе да дзяцей.)*

**Каза** (для дзяцей): А вы паваражыць хацелi б? Ну, давайце паварожым на саломiнках.

*(Выклiкае з залы 6 чалавек).*

— Цягнiце!

*(Каза трымае ў руцэ саломiнкi, якiя маюць розную даўжыню,але гледачам яны здаюцца аднолькавымi.)*

**Каза**: Ну, хто доўгую выцягнуў? Хто кароткую?

*(Дзецi адказваюць.)*

**Каза**(гарэзлiва): Хто выцягнуў самую доўгую саломiнку, той будзе вучыцца на «дзесяць», а той, хто самую кароткую, — на «дзевяць». Да сустрэчы!

*(Каза ўцякае.)*

**Вядучы:** Гумар i жарт—адметная рыса беларускага народа. I жартоўныя песнi вельмi любяць беларусы.

*(Жартоўная песня… )*

**Вядучы:** Беларускiя пасядзелкi… З глыбокай даўнiны прыйшоў да нас гэты народны звычай — беларускiя пасядзелкi. Доўгiмi зiмнiмi вечарамi збiралiся жонкi, мужыкi, сялянская моладзь для рукадзелля i пражы, а больш для забаў i песень.

На пасядзелкi мы прыйшлi,

Дарагiя дзевачкi.

Гарманiст у нас прыгожы,

Грае вам прыпевачкi.

Мы прыпеўкi вам спяваем,

Каб смяялiся ўвесь час.

Калi мы вам да спадобы,

Запрашайце ўсiх да вас.

Цi я ў мамкi не дачка,

Цi я не дачушка,

Хоць малая я расточкам,

Але ж весялушка.

У гародзе на лясе

Вырасла пятрушка.

Мяне вельмi хлопцы любяць,

Бо я весялушка!

Ой, пiнжак, мой пiнжак,

Парваныя плечы.

Чым такая вечарынка

Лепш сядзець на печы.

Дзяўчынка чарнаброва

Паехала ў лес па дровы,

Зачапiлася за пень,

Прастаяла цэлы дзень.

Мы прапелi вам частушкi,

Вы скажыце ад душы

Харашы нашы частушкi,

Чым жа мы не харашы!

**Вядучы:** Усiх нас гадуюць матчыны казкi.

Яны вучаць родную мову любiць,

# З няпраўдай змагацца, а з праўдай дружыць

I аб неабсяжным i сонечным марыць.

— Сапраўды, з самых малых год, казка iшла i жыла побач з намi. Яна захапляла нас святлом незвычайнага, неверагоднага, фантастычнага.

— Мы любiм казкi за тое, што ў iх заўсёды дабро перамагае над злом, мудрыя, мужныя, знаходлiвыя людзi перамагаюць несумленных, нядобрых, лiхiх. Казкi сеюць зерне мудрасцi.

— Давайце паклiчам да нас герояў казкi ….

*(Інсцэніроўка казкі)*

**Вядучы:** Чытайце казкi, бо няма

У iх хлуснi нiколькi,

Чытайце казкi, бо яны

Нясуць нам радасць толькi,

Святлом i шчырасцю заўжды

Напоўняць нашы сэрцы.

Чытайце казкi i ў дабро

Заўсёды, дзецi, верце.

— А зараз мы даведаемся, як добра вы ведаеце казкi, i правядзём вiктарыну.

1. Гэй, каза, збірай манаткі,

Уцякай хутчэй ты з хаткі,

Бо вунь дзед ідзе, ён касу нясе! (“Каза-манюка”)

2. Кар-кар! Кра-кра! Гэй-гэй!

Я – паўночны салавей! (“Ганарыстая варона”)

3. Дык вось, каточак, мой галубочак, хлеб ёсць, соль ёсць – капусты няма. (“Каток – залаты лабок”)

4. З таго часу больш і не сябруюць сабакі з ваўкамі.

(“Сабака і воўк”)

5. А спевакі засталіся ў той хаце, жывуць-пажываюць і бяды-ліха не знаюць. (“Музыкі”)

6. Дык вось, каму слава, таму і булкі. А вы, гультаі, ідзіце прэч адгэтуль. Ко-ко-ко! Дзеткі, бяжыце сюды хутчэй!

(“Пшанічны каласок”)

7. Карова, карова, дай масла! Пеўнік ляжыць і не дыхае, бобінкай падавіўся. (“Як курачка пеўніка ратавала”)

**Вядучы:** Час настаў нам паказаць,

Як умеем танцаваць.

*(Танец «Бульба-полька»)*

**Вядучы:** Пасля танца няхай песня

Добрай хваляй к нам нясецца.

*(Гучыць песня)*

**Вядучы:** Колькi вас усiх тут ёсць,

Кожнаму дам па зярнятку,

Кожны дарагi мой госць

Хай паслухае загадку.

1. Нос вусаты, лоб паласаты,

хвосцiк пушысты, сам кiпцюрысты. (Кот.)

2. У лазню iдзе чорным, выходзiць чырвоным. (Рак.)

3. Дзяўчынка кветку ўзяць хацела,

А кветка—пырх i паляцела.

Завецца як жа кветка тая,

Што крылцы мае i лятае? (Матылёк.)

4. Круглы, як мяч, салодкi, як мёд,

зверху зялёны, а ўнутры чырвоны. (Кавун.)

5. На лузе браточкi з адной сямейкi:

залатыя вочкi, беленькiя вейкi. (Рамонкi.)

6. Маленькi сам, нос доўгi, колкi,

танчэй, вастрэй любой iголкi.

Пакуль ляцеў—усё крычаў,

а толькi сеў—i замаўчаў. (Камар.)

7. Я расту не на ствале,

я заўсёды на стале.

Мяне ўкусiш, небарача,

дык адразу i заплачаш. (Цыбуля.)

*(Выходзяць вучні, чытаюць вершы.)*

Кажуць, ёсць краiны-цуды,

Дзе зусiм няма зiмы.

Мы ж не рвёмся анiкуды,

Любiм свой куточак мы.

Куды нi глянь—лясы шумяць,

Цвiце над полем гай,

А поле—вокам не абняць,

I гэта ўсё мой край!

Пшанiца, жыта на палях,

Усюды ўраджай,

Стагi, як горы на лугах,

I гэта ўсё мой край!

Жыве, працуе наш народ

Цi ў снежань, цi ў май.

I харашэе з года у год

Мой родны, вольны край!

**Вядучы:** Надыходзiць сумны час—

Нам пара растацца,

Але просiм шчыра вас

Нас не забывацца.

# Вучыцеся добра вы

I не сумуйце,

I родную мову

Сваю вы шануйце.

Цi ўсё ў нас добра атрымалася?

Як вам, госцi, спадабалася?

I шкада, а ўсё ж бывайце:

Матулiнай мовы не забывайце!

Вучэбна-метадычнае выданне

Мулярчык Таццяна Канстанцінаўна

Фальклор –

цудоўны сродак паспяховага выхавання

Адказны за выпуск Т.К.Мулярчык

Камп’ютарны набор Т.К.Мулярчык

Падпісана ў друк 15.09.2019

Надрукавана на прынтары ДУА “Цырынскі вучэбна-педагагічны комплекс дзіцячы сад-сярэдняя школа”

231455, агр. Цырын Карэліцкі раён, Гродзенская вобласць

Тэл.8 (01596) 27662

E-mail:shckola.tzirinskaya@yandex.by